<classify> Wasanii nchini wametakiwa kuweka jitihada katika kuboresha kazi zao za sanaa kwa viwango vya kimataifa ili ziwe na tija kwao.Hayo yameelezwa na Naibu Waziri wa Habari, Utamaduni, Sanaa na Michezo, Juliana Shonza alikuwa akifunga Tamasha la 38 la Kimataifa la Sanaa na Utamaduni Bagamoyo mkoani Pwani leo, Oktoba 26, 2019.Shonza ameeleza kuwa njia bora ya kufanikisha jambo hilo ni kujiendeleza kielimu kwenye taasisi za sanaa kama Taasisi ya Sanaa na Utamaduni Bagamoyo TasuBa ambapo tamasha hilo lilikuwa likifanyika. Tunaendelea kutoa wito kwa wasanii kutumia chuo hiki ili kuongeza ujuzi na maarifa ya kuboresha na kukuza sanaa zao husika, ameeleza.Ametoa wito pia kwa wasanii ambao wamefanikiwa kushiriki kwenye tamasha hili kutumia yote waliyojifunza kwenye warsha na mafunzo mbalimbali yaliyotolewa wakati wote wa tamasha kuboresha na kutangaza kazi zao kimataifa.Kwa upande wake Mkuu wa Chuo cha TasuBa, Dk Herbert Makoye ameeleza kuwa tamasha la mwaka huu limefanyika kwa mafanikio makubwa.Tamasha limefanyika kwa usalama na mafanikio makubwa, hakuna vitendo vyovyote vya uhalifu vilivyoripotiwa tangu kuanza kwa tamasha, ameongeza.Tamasha hili ambalo limedumu kwa siku nane tangu Oktoba 19-26, limeleta pamoja mamia ya wasanii kutoka ndani na nje ya nchi, ikiwa ni pamoja na Rapa Mwana FA, Mwimbaji Barnaba, Dullar Makabila na wengineo.  <topic>: kitaifa 